Vermiste peuter opgespoor ná ontvoering by vulstasieTesny Defar. Foto: Verskaf Die tweejarige kind wat Sondagaand in die Dunnottar-omgewing aan die Oos-Rand ontvoer is, is Dinsdagaand opgespoor. Maroela Media het vroeër berig ŉ 42-jarige sakeman van Etiopië is Sondag deur vier verdagtes by sy vulstasie in dié gebied met vuurwapens aangehou en beroof. Die man se tweejarige kind, Tesny Defar, is ná die rooftog ontvoer. Kapt. Thivhulawi Tshilate, woordvoerder van die polisie, het bevestig die kind is ongedeerd in Everton in die noorde van Johannesburg opgespoor. Tshilate het gesê twee mans, onderskeidelik 25 en 29 jaar oud, is in verband met die voorval in hegtenis geneem. “Ná slapelose nagte van soek na die vermiste meisie het ŉ wenk van die gemeenskap die polisie na die huis gelei,” het Tshilate gesê. “By die aankoms by die huis het die polisie die kind in die sorg van twee vroue, onderskeidelik 27 en 45 jaar oud, gevind.” Volgens hom was die twee mans wat in hegtenis geneem is huurders van een van die vroue en het hulle glo vir haar gevra om tydelik na die kind om te sien. Tshilate sê die mans kon egter nie verduidelik wie se baba dit is of hoe die baba in die vrou se sorg beland het nie, waarna hulle in hegtenis geneem is. Genl.maj. Girly Mumsy Mbele, polisie-bevelvoerder van die Ekurhuleni-Oos-polisiëringsgebied, het die polisie geprys vir die vinnige reaksie. Mbele sê die polisie is steeds onvermoeid op soek na die ander twee mans wat in die voorval betrokke was. Die 25 en 29-jarige man sal binnekort voor die Nigel-landroshof verskyn op aanklag van sakeroof en ontvoering. Enigiemand met meer inligting oor die ander verdagtes word versoek om dit by hul naaste polisiestasie aan te meld of om Crime Stop by 08600 10111 te bel.